ઐતિહાસિક દાંડી દરિયાકાંઠે લોકો મોટી સંખ્યામાં સહેલગાહે આવાગમન કરે છે. સ્થાનિક યુવાનો પણ નવસારીથી દાંડી સુધી હરવા ફરવા માટે જતા હોય છે. દરમિયાન નવસારીમાં ગૌરીશંકર મહોલ્લામાં રહેતા દિનેશ સરદારા પણ દાંડીની સહેલગાહે સવારે તેની મોપેડ (નં. જીજે-21-બીએફ-1294) લઈને નીકળ્યો હતો. દાંડી ફરીને તે પરત તેની ફ્રેન્ડ સાથે ઘરે આવી રહ્યો હતો. તે મોપેડ લઈને દાંડીથી આટ જતા રોડ પાસે તળાવ ફળિયા પાસે જ પહોંચ્યો હતો ત્યાં જ બપોરના 1 કલાકની આસપાસ અજાણી ડાબી તરફથી મુખ્ય રોડ ઉપર આવી રહેલી એસટી નિગમની નવસારી-દાંડી-નવસારી બસ (નં. જીજે-18-વાય-8024) દિનેશ માટે કાળમુખી બની હતી. દિનેશની મોપેડને પૂરપાટ ઝડપે ધસી આવેલી બસે અડફેટે લઈ લીધી હતી. જેના પગલે ગમખ્વાર અકસ્માત સર્જાયો હતો. અકસ્માત થતા જ ઘટનાસ્થળે લોકટોળુ એકત્ર થઈ ગયું હતું. અકસ્માતમાં દિનેશને ગંભીર ઈજા પહોંચી હતી. તેની સાથે મોપેડ ઉપર પાછળ બેઠેલી તેની મિત્રને પણ પગના ભાગે ગંભીર ઈજા પહોંચી હતી. જોકે દિનેશનું સારવાર મળે તે પહેલા જ મોત નીપજ્યું હતું. જ્યારે તેની મિત્રને નવસારીની ખાનગી હોસ્પિટલમાં સારવાર અર્થે ખસેડવામાં આવી હતી.